V. Palko, minister vnútra SR: (2003-05-22):
Z. Martináková, podpredsedníčka NR SR: Ďakujeme, pán minister. Ďalšia otázka je adresovaná podpredsedovi vlády a ministrovi hospodárstva SR pánu ministrovi Nemcsicsovi, adresoval ju poslanec Jozef Hurban a pýta sa: „Pán minister, podporí vaše ministerstvo investičné aktivity spoločnosti Whirpool Slovakia, ktoré smerujú k vytvoreniu 700 až 800 nových pracovných miest v Poprade v horizonte 1,5 až 2 roky?“ R. Nemcsics, podpredseda vlády a minister hospodárstva SR: Ďakujem pekne. Vážená pani predsedajúca, vážené pani poslankyne, vážení páni poslanci, ministerstvo hospodárstva ako ústredný orgán štátnej správy vo veciach týkajúcich sa stratégie rozvoja hospodárstva a podnikania zastupuje Slovensko vo vzťahu k zahraničným investorom a už v minulosti sme podporili aktivity špeciálne spoločnosti Whirpool Slovakia. Ministerstvo hospodárstva na základe žiadosti Whirpool Slovakia, a. s. zo dňa 15. 3. 2000 pripravilo materiál na rokovanie vlády. Na základe tohto rokovania a na základe uznesenia z neho, bolo to uznesenie č. 354 z 24. mája o niektorých opatreniach týkajúcich sa prípravy významných investícií a o doplnení niektorých zákonov, vydalo osvedčenie, že stavba, rozšírenie výroby a súčiastkovej základne Whirpool Slovakia, a. s. v Poprade, ktorej cieľom bolo rozšírenie kapacity vtedajšej výroby na výrobu až 1 100 kusov automatických práčok ročne, v rámci ktorej sa vybudovali kapacity na zabezpečenie súčiastkovej základne na výrobu automatických práčok na Slovensku, je významnou investíciou, ktorej uskutočnenie je vo verejnom záujme. Poskytovanie konkrétnych druhov investičných stimulov pre investorov upravujú niektoré zákony, ja spomeniem niektoré z nich. Je to zákon č. 366 o daniach z príjmov, zákon č. 387 o zamestnanosti, zákon č. 193 o podpore na zriadenie priemyselných parkov, rovnako zákon č. 565 o investičných stimuloch, ktorý vytvára možnosť poskytnúť stimuly investorom, ktoré sú porovnateľné so stimulmi okolitých krajín a ktoré sú v súlade s legislatívou Európskej únie a v neposlednej miere je to zákon o štátnej pomoci č. 231, ktorý upravuje poskytovanie priamej a nepriamej formy štátnej pomoci. Na podporu investovania a teda aj priamym zahraničným investíciám prispieva zákon 175 o niektorých opatreniach, týkajúcich sa prípravy významných investícií a o doplnení niektorých zákonov, a ten nadobudol účinnosť v roku 1999. Upravuje zjednodušenie a urýchlenie usporiadania vlastníckych vzťahov a rôzne ďalšie náležitosti a chcem pripomenúť, že za významnú investíciu sa považuje stavba určená na výrobu pri investičných nákladoch najmenej 1 mld. Sk, ktorej plánovaný objem výroby alebo zamestnanosť sú národohospodársky významné a vláda o nej rozhodla, že jej uskutočnenie je vo verejnom záujme, tak ako to bolo v prípade spoločnosti Whirpool Slovakia. K samotnému vstupu zahraničných investorov na Slovensko pokladám za dôležité uviesť, že pri vypracúvaní žiadostí o poskytnutie investičných stimulov podľa všetkých tých uvedených zákonov ministerstvo hospodárstva odporúča zahraničným investorom aktívne spolupracovať s agentúrou SARIO, ktorej hlavnou činnosťou je napomáhať zahraničným investorom a o tom boli zástupcovia tohto investora, teda Whirpool Slovakia písomne informovaní. Chcem povedať, že zástupcovia spoločnosti Whirpool Slovakia boli na rokovaní u nás na ministerstve hospodárstva práve minulý týždeň a mali predstavu o tom, že vláda im pomôže pri následnom rozvoji alebo investícii a bude deklarovať túto pomoc vo forme zmluvy medzi investorom a vládou. Takáto cesta nie je možná. Vysvetlili sme si tieto postoje a dohodli sme sa na tom, že akonáhle naše ministerstvo dostane regulárnu žiadosť o poskytnutie investičného stimulu, podľa všetkých tých uvedených zákonov, ktoré som citoval, vyvinieme maximálne úsilie o skrátenie lehoty administrácie potrebnej na vybavenie žiadosti a jej následné predloženie do vlády. Podotýkam, že schválenie investičných stimulov podľa uvedených kritérií a zákonov je nakoniec v kompetencii vlády Slovenskej republiky. Takže takto sme postupovali aj v tomto prípade na základe osobného rokovania spred niekoľkých dní a dohodli sme sa na tom, že toto je forma, akou môžeme dospieť k podpore investičných aktivít spoločnosti Whirpool Slovakia. Ďakujem pekne. Z. Martináková, podpredsedníčka NR SR: Pán poslanec Hurban, chcete reagovať? J. Hurban, poslanec: Áno. Ďakujem pekne, pán minister. Ja nemám doplňujúcu otázku. Chcel by som iba pripomenúť, samozrejme, že okresy Kežmarok, Levoča, Stará Lubovňa, Poprad patria k regiónom s veľmi vysokou mierou nezamestnanosti a teda akékoľvek vytváranie nových pracovných miest v tomto regióne je nesmierne dôležité. Spoločnosť Whirpool Slovakia je na slovenskom trhu už takmer 11 rokov a je to jeden stabilizujúci prvok v našej ekonomickej oblasti a nielen v tom, ale je to aj veľmi dôležitý exportér, pretože 95 % svojej produkcie vyváža. Tak ako ste hovorili, táto firma je pripravená v priebehu 1,5 až 2 rokov zdvojnásobiť svoju produkciu, čo znamená vytvorenie ďalších 700 až 800 pracovných miest. Samozrejme, viem, že zástupcovia Whirpool Slovakia absolvovali rokovanie aj s vami, okrem iného aj s ministrom životného prostredia, s ministrom financií a že tieto rokovania boli veľmi konštruktívne a produktívne a že bola prisľúbená pomoc. Preto chcem oceniť aj vašu snahu. Viem, že sa chystáte aj na návštevu Whirpool Slovakia a budete rokovať v tejto veci, aby spoločnosť Whirpool Slovakia mohla ďalej rozširovať výrobu na Slovensku. Takže ďakujem pekne. Z. Martináková, podpredsedníčka NR SR: Pán minister, už nebudete reagovať? R. Nemcsics, podpredseda vlády a minister hospodárstva SR: Ja len doplním, že naozaj je jednou z priorít nášho záujmu objem výroby, ktorý Whirpool Slovakia chce z okolitých štátov stiahnuť smerom na Slovensko. Je to pomerne významné, lebo tento výrobca sa stane najväčším výrobcom tohto druhu bielej techniky v štátoch strednej Európy, čiže zaradí sa aj medzi významných exportérov. Rovnako je to posilnenie výroby, zvýšenie približne o 700 až 800 pracovníkov je v rámci regiónu významné. Takže z tohto pohľadu k tomu pristupujeme na základe osobných rokovaní. Ďakujem. Z. Martináková, podpredsedníčka NR SR: Ďakujeme, pán minister. Poslanec Vladimír Ďaďo sa obrátil na ministra školstva Martina Fronca: „V obci Petkovce sa nachádza nevyužitá škola v prírode. Obec by daný objekt vedela využiť pre vlastné potreby, ale objekt je vo vlastníctve okresného úradu, ktorý nevie nájsť systém prevodu. Žiadam o prijatie takých opatrení, ktoré tento problém vyriešia v prospech obce Petkovce“.